b'\n_START_ARTICLE_\nJo\xc5\xbee Koruza\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudiral je slavistiko (diplomiral 1960) in primerjalno knji\xc5\xbeevnost (diplomiral 1961) na ljubljanski Filozofski fakulteti. Po diplomi je dobil mesto asistenta na isti fakulteti na oddelku za primerjalno knji\xc5\xbeevnost, od leta 1964 je na slavistiki predaval starej\xc5\xa1o slovensko knji\xc5\xbeevnost. Leta 1978 je doktoriral z razpravo Zna\xc4\x8daj pesni\xc5\xa1kega zbornika \xc2\xbbPisanice od lepeh umetnost\xc2\xab in od leta 1979 predaval kot izredni, od leta 1984 pa kot redni profesor na katedri za starej\xc5\xa1o slovensko knji\xc5\xbeevnost in ustno slovstvo. 1980\xe2\x80\x931982 je bil predstojnik PZE za slovanske jezike in knji\xc5\xbeevnosti (tako se je takrat reklo Oddelku za slovanske jezike in knji\xc5\xbeevnosti). Bil je gostujo\xc4\x8di predavatelj na univerzah v Celovcu, Trstu, Regensburgu, Vidmu in T\xc3\xbcbingenu. Dobil je tudi ve\xc4\x8d \xc5\xa1tipendij in jih izkoristil za zbiranje gradiva na Dunaju, v Leipzigu, Pragi in Celovcu. Bil je urednik Jezika in slovstva (1976\xe2\x80\x9379) in Slavisti\xc4\x8dne revije ter sodeloval na \xc5\xa1tevilnih doma\xc4\x8dih in tujih znanstvenih sre\xc4\x8danjih. Sodeloval je pri radijskih in televizijskih oddajah: leta 1978 je v okviru radijske \xc5\xa1ole za vi\xc5\xa1jo stopnjo pripravil ciklus oddaj o sodobni slovenski dramatiki, leta 1984 pa \xc5\xa1tiri oddaje o protestantizmu in za\xc4\x8detkih slovenske knji\xc5\xbeevnosti. Vsa leta je delal v komisiji za histori\xc4\x8dne slovarje slovenskega jezika pri ZRC SAZU. Bil je sourednik knji\xc5\xbene zbirke Hram pri Mladinski knjigi in \xc4\x8dlan redakcije za knji\xc5\xbeevnost pri Enciklopediji Slovenije. 1982\xe2\x80\x931984 je bil \xc4\x8dlan programskega sveta Drame SNG v Ljubljani, od leta 1985 pa predsednik programskega sveta MGL.\n_START_SECTION_\nDelo\n_START_PARAGRAPH_\nNapisal je veliko razprav, \xc5\xa1tudij in \xc4\x8dlankov, ki tematsko obsegajo vsa obdobja slovenske knji\xc5\xbeevnosti, njegovo glavno podro\xc4\x8dje je bila starej\xc5\xa1a slovenska knji\xc5\xbeevnost. Uredil je Izbrano delo Valentina Vodnika (1970) in mu dodal obse\xc5\xbeno monografsko \xc5\xa1tudijo. Objavil je faksimile Pisanic (1977) in najpomembnej\xc5\xa1e slovenske protestantske pesmarice Ta celi catehismus, eni psalmi, inu \xe2\x80\xa6 pejsni (1984), prav tako z obse\xc5\xbenimi spremnimi \xc5\xa1tudijami. Njegovo drugo pomembnej\xc5\xa1e podro\xc4\x8dje je bila slovenska dramatika, ki jo je zajemal kot celoto od njenih za\xc4\x8detkov do takratne sodobnosti in pripravil antologijo odlomkov (1969), tretje podro\xc4\x8dje je bila slovenska proza 20. stoletja, predvsem Pre\xc5\xbeihov Voranc in Slavko Grum. Uredil je Pre\xc5\xbeihovo Zbrano delo (skupaj z Dragom Dru\xc5\xa1kovi\xc4\x8dem).  Ob novo odkritih rokopisih (zlasti ob Starogorskem rokopisu) je razpravljal o rabi sloven\xc5\xa1\xc4\x8dine v starej\xc5\xa1ih obdobjih. V letih 1968\xe2\x80\x931970 je objavil 46 gledali\xc5\xa1kih kritik v Ljubljanskem dnevniku. Pisal je tudi sestavke ob obletnicah pisateljev, znanstvenikov in ustanov, predvsem gledali\xc5\xa1\xc4\x8d.'